## Marciano Gómez anuncia la posada en marxa d’una nova Unitat de Teràpies Avançades en l’Hospital Clínic de València en 2026

*** El conseller de Sanitat participa en la XIV Trobada Global d’Alts Càrrecs de l’Administració Sanitària
* La Unitat de Teràpies Avançades de La Fe està acreditada per a la producció de determinats medicaments de teràpies avançades, a la qual se sumarà la del Clínic**

El conseller de Sanitat, Marciano Gómez, ha anunciat durant la seua participació en la XIV Trobada Global d’Alts Càrrecs de l’Administració Sanitària “la posada en marxa en la Comunitat Valenciana d’una nova Unitat de Teràpies Avançades en l’Hospital Clínic de València, que entrarà en funcionament en el primer semestre de 2026 i compta amb un pressupost de 750.000 euros”.

Esta unitat estarà integrada dins de les sales blanques del Servici de Farmàcia i ha sigut dissenyada per a complir amb les normes de correcta fabricació (GMP) i per a desenrotllar medicaments de teràpies avançades acadèmiques amb dos àrees de treball: de teràpia gènica i de teràpia cel·lular.

Així s’ha expressat el conseller durant la seua participació en esta trobada organitzada per *Redacción Médica*, a la qual han assistit també el conseller de Sanitat de Castella-la Manxa, Jesús Fernández Sanz; la consellera de Salut i de Servicis Socials d’Extremadura, Sara García Espada, i el conseller de Sanitat de Castella i Lleó, Alejandro Vázquez Ramos.

En este sentit, Gómez ha destacat durant la seua intervenció “la ferma aposta per part del Govern Valencià per a impulsar els tractaments mitjançant teràpies avançades, i prova d’això és que actualment el sistema valencià de salut compta amb dos centres acreditats per a administrar teràpies CAR-T, que són el Clínic i La Fe, este últim ha sigut acreditat, a més, centre de CAR-T pediàtric i teràpia gènica en teràpies d’atròfia muscular espinal i distròfies retinals”.

Per això, segons ha explicat el conseller, “el nostre objectiu és continuar creixent i impulsant este tipus de teràpies innovadores. Així, gràcies a la nova Unitat de Teràpies Avançades ampliarem la capacitat de generar models acadèmics, és a dir, produir medicaments de teràpia avançada per al tractament de determinades malalties. Fins ara, l’Hospital La Fe compta amb este tipus d’unitat, a la qual se sumarà l’any que ve la de l’Hospital Clínic”.

En concret, la Unitat de Teràpies Avançades de l’Hospital La Fe està autoritzada per a produir cinc medicaments de teràpies avançades (limfòcits T virus específics) i en procés d’avaluació està la implantació del primer CAR-T acadèmic per a leucèmies agudes, que serà una teràpia pont prèvia al trasplantament hematopoètic.

A més, per a garantir una gestió eficaç de les teràpies avançades, la Conselleria de Sanitat disposa de dos importants recursos propis: d’una banda, disposa d’un servici específic en la Direcció General de Farmàcia per al control de medicaments comercialitzats, valoració de sol·licituds i aspectes relacionats amb la gestió i el pagament per resultats; d’altra banda, s’ha creat l’Oficina Autonòmica de Medicina Predictiva, Personalitzada i Teràpies Avançades de la Comunitat Valenciana, centrada en la planificació, el desplegament estratègic i la investigació centrada en la producció acadèmica.

**Accés equitatiu a les teràpies avançades**

La Conselleria de Sanitat està treballant a garantir un accés planificat, equitatiu, eficient i segur als medicaments de teràpies avançades. Segons ha indicat el conseller, “apostem per un model descentralitzat i controlat, basat en criteris clínics, logístics i de qualitat, perquè el nostre objectiu és aconseguir un accés global de manera que tots els pacients del Sistema Sanitari puguen accedir a les teràpies avançades, independentment del punt geogràfic en el qual residisquen”.

En este sentit, el Pla 2025-2028 de teràpies avançades en Sistema Nacional de Salut, aprovat per unanimitat en el Consell Interterritorial del Sistema Nacional de Salut, constituïx un marc idoni per a establir una governança col·laborativa entre les diferents comunitats autònomes, creant grups d’experts autonòmics, la qual cosa permet harmonitzar criteris i anticipar-se a reptes futurs.

D’altra banda, s’aposta per la producció de teràpies avançades acadèmiques, que actualment ja s’estan produint per a pacients de la Comunitat Valenciana, i l’objectiu és produir-ne per a altres comunitats autònomes. La producció acadèmica, a més de reduir el cost i els temps d’espera, permet desenrotllar teràpies en indicacions i malalties sense alternatives terapèutiques.

**Estatut marc**

Durant la trobada, el conseller ha reiterat al Ministeri de Sanitat la necessitat reformar l’estatut marc dels professionals sanitaris, i fer-ho a través del diàleg i el consens, així com amb un aval tècnic i econòmic. En este sentit, ha recordat que “la proposta del Ministeri no compta amb una memòria tècnica, jurídica i econòmica, i s’ha realitzat d’esquena a les comunitats autònomes”. Per això, ha exigit lleialtat, diàleg i consens per a realitzar la reforma de l’estatut marc que mereixen els professionals.

Un altre dels aspectes que s’ha abordat ha sigut el problema del dèficit de professionals sanitaris i les mesures que s’estan implementant per a atraure talent professional al sector de la sanitat i per a retindre’l. En este sentit, el conseller ha reiterat i reclamat al Ministeri de Sanitat “la necessitat urgent de solucionar el problema de la falta de professionals i que prenga mesures, com ara l’ampliació de les places de formació sanitària especialitzada”.

Finalment, ha recordat que la Comunitat Valenciana està implementant mesures per a fidelitzar els professionals i incentivar les zones de difícil cobertura. De fet, es posarà en marxa un concurs excepcional de mèrits per a agilitzar i incentivar l’accés en eixos departaments de salut.

Fecha: 26/09/2025